Da handelen i den digitale valutaen bitcoin så smått startet sommeren 2010 kostet en bitcoin seks amerikanske cent. Natt til fredag satte valutaen en ny rekord med en kurs på 1.186 amerikanske dollar. Til sammenligning koster en unse gull 1.249 dollar fredag morgen.

Lukrativ investering

Det har vært store bevegelser i bitcoin-prisen det siste året. I januar falt den kraftig, men har nå passert rekordene som ble satt i november 2013.

Mye av årsaken er svært høy etterspørsel etter den digitale valutaen i Kina. Bitcoin er ikke underlagt de samme kapitalkontrollmekanismene som vanlig valuta.

Bitcoin Digital valuta bygget på blokkjedeteknologi som lar brukeren sende penger hvor som helst, når som helst.

Utviklet av pseudonymet Satoshi Nakamoto i 2008 og 2009.

Har ingen sentral utsteder eller kontroll.

Transaksjon er offentlig, men partene forblir anonyme.

Brukes til donasjoner, lagring av verdier, spekulasjon, ordinær netthandel og i sine tidlige år kjøp av illegale varer.

Blokkjede er teknologien bak desentraliserte valutaer som bitcoin og ethereum.

Én bitcoin er torsdag morgen verdt 11.000 dollar, ifølge DN Investor. Bitcoinkursen har steget mer enn 125 prosent siden midten av mars.

Kinesere fikk øynene opp for den digitale valutaen i 2016. Den benyttes til å overføre penger fra Kina til andre land, men har også vært en lukrativ spekulativ investering.

– Kinesere mangler investeringsmuligheter. Bitcoin er en svært ustabil investering. På mange måter er den en perfekt mulighet til å tjene penger på, sier direktør Bobby Lee hos BTCC, som er Kinas største valutabørs for digitale valutaer, til Business Insider.

Den kinesiske sentralbanken har møtt med lokale selskaper som fungerer som omsetningsledd og produserer den digitale valutaen. Bank of China ønsker også å åpne opp for økt bruk av digitale valutaer, men ønsker at de som benytter den digitale valutaen må identifiseres.

Bankene har fått beskjed om å innrapportere mistenkelige overføringer hvor venner og familiemedlemmer låner ut navnet sitt til overføringer.

Artikkelen fortsetter under annonsen

Ny kinesisk digital valuta

Saxo Bank skrev i en rapport ved årsskiftet at de tror på en fortsatt oppgang.

«Hvis banksystemet og land som Russland og Kina aksepterer bitcoin som et delvis alternativ til amerikanske dollar og det tradisjonelle bank- og betalingssystemet, kan vi se en kurs på 2.100 dollar», skrev Saxo Bank.

Den kinesiske sentralbanken er i ferd med å utvikle en egen digital valuta hvor de har kontroll med transaksjoner og kan bedre analyser hvor og hvordan penger brukes.

Blockchain-teknologien vil ligge i bunn av den nye valutaen. Den har gått fra å være en favoritt i underverdenen til å ville endre finanssektoren med betalinger i sanntid, aksjehandel, verdipapirvirksomhet og utenlandsbetalinger i løpet av sekunder.

– Det er et potensial her for at alle i systemet kan betales direkte – om det er en bank eller en kjøpmann. Blockchain vil endre hele infrastrukturen. Dette er revolusjonerende, sier direktør Larry Cao hos CFA Institute til Bloomberg.

Den amerikanske Securities and Exchange Commission (SEC) har en frist den 11. mars om å vurdere å godkjenne inntil tre børsnoterte indeksfond hvor bitcoin inngår.

Winklevoss bitcoin Trust (COIN) ble etablert av tvillingene som lå i en langvarig rettsstrid med Facebook-grunnlegger Mark Zuckerberg om hvem som hadde ideen til Facebook. De fikk 65 millioner dollar i kontanter og Facebook-aksjer. Mye er plassert i bitcoin.

Blockchain Blockchain er den underliggende teknologien bak den digitale valutaen bitcoin.

En blockchain kan brukes som en digital distribuert regnskapsbok for økonomiske transaksjoner. En blokk inneholder et sett transaksjoner samt tidsstempel og bekreftelse (hash) som sikrer at blokken ikke kan endres uten at det oppdages.

Neste blokk inneholder lenke til den foregående og dennes bekreftelse.

Hver blokk replikeres til alle noder i et nett slik at hver node inneholder hele regnskapsboken. Ingen er original. Det er derfor ikke behov for noen tiltrodd tredjepart som har ansvar for de økonomiske transaksjonene.

Digital kinesisk gruveindustri

Det er blitt en storindustri i Kina å «grave» frem bitcoin. Det er to måter å skaffe seg den digitale valutaen på. Den ene er å veksle inn tradisjonelle valutaer. Den andre er å la datamaskiner gjøre jobben. Det frigjøres bitcoin hele tiden og de som stiller med datakapasitet får en del av de digitale valutaenhetene.

Mellom 50 og 70 prosent av denne «gruvekapasiteten» er i Kina, ifølge China Money Network. Mabian Yi i Sichuan-provinsen er blitt verdens bitcoin-hovedstad.

Arbeidere jobber 24 timer i døgnet, 7 dager i uken og 365 dager i året for å hente ut den digitale valutaen.

Dette er spesialtilpassede datamaskiner som har en jobb: å produsere digitale valutaer. Over 20 bitcoin-selskaper har etablert seg i byen.

Selskapet Mabian Tianjia Network Technology har 5800 maskiner som hver dag produserer 27 digitale myntenheter. Med dagens kurs gir dette en verdi på 270.000 kroner.

Årsaken til at det er lagt til provinsen er billig energi. Strøm utgjør to tredjedeler av kostnadene og selskapene er plassert like ved store vannkraftverk.

Kina er i ferd med å få kontroll på hele bitcoin-kjeden.

– Avanserte kinesiske brukere dominerer ikke bare bitcoin-handelen og den digitale gruvedriften, men også produksjon av maskinvaren som benyttes, sa Brian Forde, som tidligere var leder for Massachusetts Institute of Technology (MIT) Media Lab’s Digital Currency Initiative (DCI) under UBS Greater China Conference i Shanghai.(Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.